stanford-oval/wikipedia huggingface dataset:
פרפור עליות
מניעת שבץ מוחי בחולי פרפור עליות > הנחיות האיגוד הקרדיולוגי האירופי למניעת שבץ, 2016

לפי הקווים המנחים החדשים של האיגוד הקרדיולוגי האירופי מספטמבר 2016, נוגדי קרישה מהדור החדש (קסרלטו, פראדקסה ואליקוויס) יהיו הסטנדרט הטיפולי בחולי פרפור עליות שאינו מסתמי. משמעות ההנחיה לעבור באופן כמעט גורף לנוגדי הקרישה החדשים היא שיפור משמעותי בהגנה מפני קרישי דם, שכן בתרופות החדשות קל בהרבה להשתמש ולהתמיד בשימוש. לפי הודעת האיגוד הקרדיולוגי האירופי: "מאחר שנוגדי הקרישה החדשים הראו בניסויים קליניים שהם יעילים לפחות כמו קומדין במניעת שבץ; ובנוסף, מציגים יתרון עקבי בבטיחות התרופה והפחתה במספר הדימומים התוך-מוחיים (הסיבוך שממנו חוששים יותר מכל בטיפול בנוגדי קרישה), נוגדי הקרישה החדשים צריכים להיות בחירת הטיפול העדיפה (broadly preferred) על פני קומדין, ברוב המוחלט של המקרים".
בכינוס השנתי של האיגוד הקרדיולוגי האירופי (ספטמבר 2016) הוצגו נתונים ולפיהם ניתן למנוע 90% ממקרי השבץ המוחי, אולם אחוזים גדולים של מטופלים מקבלים מינון נמוך מכפי שהיו אמורים לקבל, לפי נתוניהם הרפואיים. נתוני המחקר הצביעו על כך שמתן תרופות נוגדות קרישה במינון נמוך מהרצוי, מעלה את הסיכון לשבץ בקרב המטופלים.
סיבות לפרפור עליות

פרפור עליות עלול להיגרם כתוצאה ממספר מחלות, אולם יכול להיגרם גם בלב בריא לחלוטין. גורמים הקשורים לפרפור עליות הם:
יתר לחץ דם
מחלות לב ראשוניות כגון מחלת לב כלילית, היצרות מסתם צניפי (המסתם המיטרלי), אי ספיקה של המסתם הצניפי, קרדיומיופתיה היפרטרופית, דלקת קרום הלב (פריקרדיטיס), מומי לב מולדים, ניתוחי לב קודמים
מחלות ריאה כגון דלקת ריאות, סרטן ריאות, תסחיף ריאתי, סרקואידוזיס
צריכת אלכוהול מופרזת (למשל, גם אצל נשים שצרכו מעל 2 משקאות אלכוהוליים ביום, נמצא סיכון הגבוה ב-60% לפיתוח פרפור עליות)
יתר פעילות של בלוטת התריס
הרעלה של פחמן חד-חמצני
קוצב חדרי
רקע משפחתי: נמצא כי כ-30% מהמטופלים שחוו פרפור עליות, גם הוריהם חוו פרפור עליות (ייתכן שמוטציות גנטיות שונות שהביאו לכך).
ריפלוקס בקיבה גורם במקרים מסוימים פרפור עליות.
קורונה - חלק מהחולים בנגיף מציגים תסמינים קרדיווסקולריים של הפרעות קצב והתקף לב.
טיפול

ניתן לטפל בפרפור עליות באמצעות תרופות שמסדירות את קצב הלב, או באמצעות היפוך חשמלי המחזיר את קצב הלב לנורמה, על ידי מתן מכת חשמל ללב. ניתוחים וצנתורים נעשים גם הם כדי למנוע הישנות של פרפור עליות.
היפוך חשמלי: היפוך חשמלי הוא פעולה המבוצעת במטרה להחזיר את פעימות הלב לפעימות סדירות. ההיפוך מתבצע על ידי מתן שוק חשמלי כשהחולה תחת סדציה. היפוך חשמלי יכול להתבצע רק אם הפרפור התחיל לפני פחות מ-48 שעות, ובאם נמשך יותר מכך - יש לתת קודם טיפול בנוגדי קרישה למשך כ-3 שבועות, ורק אז אפשר לנסות להחזיר את קצב הלב חזרה לקצב הסינוס הנורמלי (הדבר נכון גם לגבי היפוך חשמלי וגם תרופתי). בדרך כלל מועדפת האופציה של היפוך תרופתי על פני החשמלי (אין צורך בסדציה, נחסכת טראומה של המכה החשמלית). מצד שני, היפוך חשמלי יבוצע בכל מקרה, ללא קשר למועד התחלתו, אם החולה אינו יציב המודינמית (יש כאבים משמעותיים בחזה, לחצי הדם נמוכים וכדומה).
היפוך תרופתי: מתבצע באמצעות תרופות שונות כגון אמיאודארון, פרוקאינאמיד. יצוין כי התרופות הקלות יותר המשמשות להחזרת קצב הסינוס הן מקבוצה 1C של התרופות האנטי-אריתמיות, הפועלות במנגנון עיכוב תעלות נתרן.
צריבה (אבלציה): ניתן לצרוב את המוקדים הבעייתיים הגורמים לפרפור עליות, ולאחר מכן להשתיל קוצב במידת הצורך. במרבית המקרים, המקור של ההפרעה נמצא באזור הכניסה של הוורידים הריאתיים לעליה השמאלית, וניתן לחסום את האות החשמלי מאזור זה באופן מלא באמצעות צריבה סביב אתר הכניסה של הוורידים לעליה עצמה. יש לציין שלא כל החולים יכולים לעבור את הפרוצדורה הזו (מסיבות רפואיות שונות המכניסות בשיקולים את כלל מצבם הרפואי ולא רק את הפרפור), ונמצאה יעילה בכ-50% מהמקרים למשך פרק זמן מסוים, אך אינה מבטיחה שהפרפור לא יחזור בעתיד שוב. בנוסף, לפרוצדורה זו עלולים להיות סיבוכים קשים, כגון חסימה של ורידי הריאה כך שיש קושי בניקוז הריאתי אל הלב השמאלי (במחקרים פרה-קליניים הוצעה צריבה באמצעות אלקטרופורציה בלתי הפיכה אשר מקטינה את שיעור היצרות וורידי הריאה), ובמקרים נדירים ביותר יכול להיווצר חור בין הוושט לבין העלייה.
טכנולוגיית סגירת אוזנית בעלייה השמאלית: במקרים בהם אי אפשר לתקן את הפרעת הקצב ואין אפשרות לקבל נוגדי קרישה בגלל תופעות לוואי, אפשר לסתום את חלל האוזנית (Auricle) של העלייה השמאלית על ידי הכנסת מתקן הנקרא Amulate/Watchman בצינתור. היות שהוכח שרוב הקרישים נוצרים באוזנית שהיא שריד אמבריונלי, הרי שבפעולה זו מורידים את הסיכון לתסחיפים ממקום זה.
תסמינים ואבחון

פרפור עליות מלווה לרוב בסימנים הקשורים לקצב לב מהיר. התלונות השכיחות הן על פעמת, אי סבילות למאמץ, תעוקת לב, וסימנים של קוצר נשימה או בצקת. לעיתים פרפור העליות יאובחן רק במקרים בהם מתרחש שבץ או אירוע איסכמי חולף (TIA), או בבדיקה מקרית של אק"ג.
היות שמרבית המקרים של פרפור עליות מתרחשים כרקע למחלה ראשונית, תסמינים כגון כאב בחזה ותעוקת לב, סימנים ליתר פעילות של בלוטת התריס כגון ירידה במשקל ושלשול, וכן סימנים המעידים על מחלות ריאה, יכולים לכוון לעבר המחלה הראשונית ממנה סובל החולה ואשר הביאה לפרפור עליות.
הערכה של פרפור עליות כוללת דיאגנוזה, קביעה של הסיבה לכך, וסיווגה. הערכת החולה מבוצעת באמצעות בדיקה גופנית, תולדות החולה, ביצוע אלקטרוקרדיוגרם ובדיקות נוספות. כמו כן ניתן לבצע מבחן מאמץ, צילום חזה, אק"ג ושטי ועוד.
בדיקות דם: לעיתים פרפור עליות מופיע כסימן שניוני למחלות אחרות. בדיקות דם אשר יכולות להצביע על תפקודי כליה (אלקטרוליטים וכו'), וכן בדיקות לבחינת תפקוד בלוטת התריס, ובדיקת דם. במצב של פרפור עליות חריף נלקחים מרקרים כגון טרופונין ובדיקת פקטורי קרישה.
אלקטרוקרדיוגרם (אק"ג): הסימנים המאפיינים הם היעדר של גל P, יחד עם פעילות אקטיבית לא מאורגנת של פולסים חשמליים, ומרווחי R-R לא סדירים מאחר שהחדרים מתכווצים בקצב לא סדיר.
בדיקת דופק: בפרפור עליות, הדחפים החשמליים הרגילים שניתנים על ידי SA node (הקוצב הטבעי שנמצא בקשר גת-עלייה שבראש העלייה הימנית) מופרעים על ידי דחפים רבים ובלתי מאורגנים המגיעים מהעלייה עצמה וממוקדים אקטופיים הנמצאים בסמוך לוורידי הריאה, שיוצרים דחפים אי-רגולריים לחדרי הלב. התוצאה היא פעימות לב לא-רגולריות שיכולות להתרחש דקות, שבועות, שנים, או באופן כרוני. בבדיקת דופק ניתן לאבחן שפעימות הלב אינן מתרחשות במרווחי זמן נורמליים. באק"ג ניתן לראות היעדר של גלי P קבועים.
סיווג

דירוג של פרפור עליות הוצע על ידי American college of cardiology, American Heart association, European society of cardiology, והוא מבוסס על הפרמטרים הבאים:
First detected - אירוע אחד בלבד של פרפור עליות שאובחן
פרפור עליות עוויתי, התקפי (Paroxysmal) - אירועים חוזרים שמסתיימים מעצמם תוך שבוע
פרפור עליות נמשך (Persistent) - אירועים חוזרים הנמשכים מעל שבוע
פרפור עליות קבוע (permanent) - אירועים מתמשכים לטווח זמן ארוך
כל החולים בעלי פרפור עליות מסווגים בתחילה כ-first detected AF. חלק מחולים אלו חוו בעבר אירועים שלא תועדו. אירוע של פרפור עליות שהסתיים מעצמו תוך פחות משבוע, ולאחר מכן החל אירוע נוסף, יסווג כ-paroxysmal AF. אם האירוע נמשך מעל 7 ימים, יוגדר החולה כבעל פרפור עליות נמשך, ובמצב זה המצב יכול להיפסק על ידי היפוך חשמלי\תרופתי. אם פרפור העליות נמשך מעל שנה, הוא נקרא פרפור עליות קבוע. אירועים הנמשכים מתחת ל-30 שניות לא נכללים תחת הסיווג דלעיל. כמו כן, הסיווג לא מתייחס למקרים שבהם פרפור עליות שניוני למצב קיים. בנוסף לארבע הקטגוריות האמורות, שבעיקר מוגדרות על ידי משך הפרפור, קיימות קטגוריות נוספות, כגון פרפור עליות שניוני – המתרחש כתוצאה מאוטם שריר הלב, ניתוח לב, פריקרדיטיס, מיוקרדיטיס, יתר פעילות בלוטת התריס, תסחיף ריאתי, דלקת ריאות או מחלת ריאות חריפה אחרת.
פתופיזיולוגיה

השינוי הפתולוגי העיקרי אשר נצפה בפרפור עליות, הוא תהליך מתקדם של פיברוזיס של העלייה. הפיברוזיס הוא תהליך שמתרחש בעיקר כתוצאה מהרחבה של העלייה (או במקרים אחרים כתוצאה מסיבות גנטיות הגורמות לפיברוזיס או דלקת). החל מהרגע בו העלייה החלה להתרחב, מתחילה שרשרת של אירועים המביאה לאקטיבציה של מערכת רנין-אנגיוטנסין-אלדוסטרון (RAAS), המביאה בין היתר לעליה בחלבונים שונים (כגון מטלו-פרוטאינזות ודיס-אינטגרין), אשר בתורם מביאים לשינוי במרקם העלייה (remodeling) ולפיברוזיס, כך שמסת השריר בעליה אובדת.
מבחינה פיזיולוגית, תהליך העברת הדחף החשמלי הנורמלי מתחיל בקשר הגת והעלייה, כאשר בפרפור עליות, הדחפים הרגילים המיוצרים על ידי קשר הגת והעלייה מופרעים על ידי סדרת דחפים חשמליים מהירים בעליה ובאזורים הסמוכים לה בוורידי הריאה, והחדרים מתכווצים באופן בלתי סדיר כתוצאה מכך. פרפור עליות שונה מרפרוף עליות בכך שברפרוף עליות יש מנגנון מאורגן של מעגל חשמלי, עם משרעת קבועה יחסית ותדירות קבועה יחסית, וחזרה לקו האיזואלקטרי, בעוד שבפרפור עליות אין חוקיות כזו. כמו כן, רפרוף עליות עשוי להגיע עד 300 פעימות של העלייה לדקה, בעוד שפרפור עליות עשוי להגיע עד 500 פעימות בדקה.
אף על פי שקצב הפעימות בפרפור עליות מהיר בדרך כלל יותר מקצב הלב הרגיל, רובן אינן מגיעות לכדי פעימת לב (פעימה חדרית): פעימה חדרית מתבצעת כאשר האות החשמלי מהעלייה מגיע לקוצב שבין העלייה לחדר (קשר העלייה והחדר), ואולם מאחר שמהירות ההולכה דרך קשר העלייה והחדר מוגבלת, נמנעות רוב הפעימות העלייתיות מלהפוך לפעימות חדריות (מתוך כ-300 פעימות לדקה בממוצע, עוברות לחדר בין 70-100 פעימות).
פתופיזיולוגיה > תסחיף

בפרפור עליות, היעדר כיווץ סדיר של העליות יכול להביא למצב בו יש סטאזיס או סטגנציה של הדם הממלא את העליות, בעיקר בעליה השמאלית. זהו האזור בו נוצר קריש דם בכמעל 90% מהמקרים. אם קריש הדם נעשה נייד ונע יחד עם זרימת הדם, הוא הופך לתסחיף, ויכול להגיע למוח ולגרום לשבץ, כמו גם לאזורים אחרים בגוף. זה הסיבוך הקשה ביותר בפרפור העליות.
את מידת הסיכון לאירוע מוחי על רקע תסחיף שמקורו בפרפור העליות נהוג לחשב על פי סולם בשם CHA2DS2
C - אי ספיקת לב (CHF - Congestive Heart Failure), נקודה אחת.
H - יתר לחץ דם (Hypertension), נקודה אחת.
A - גיל (Age), מעל 75 שנים, שתי נקודות.
D - ׁסוכרת (Diabetes), נקודה אחת.
S2 - היסטוריה של אירוע מוחי או אירוע מוחי חולף (Stroke/Tia), שתי נקודות.
סיכום הנקודות מעיד על מידת הסיכון לפתח אירוע מוחי תוך שנה: מ-1.9% לאפס נקודות עד ל-18.9% לשש נקודות.
על מנת לדייק יותר ולהחמיר בחישוב מידת הסיכון לתסחיף מוחי, בעיקר אצל אלה שזכו לניקוד 0 או 1, נוספו עוד קריטריונים ונבנה סולם CHADS2-VASc. הקריטריונים שנוספו הם:
V - ‏ Vascular, היסטוריה של מחלת כלי דם כמו אוטם שריר הלב ומחלת כלי דם פריפרית, נקודה אחת.
A - גיל (Age), הפעם בין 65–74 שנים, נקודה אחת.
Sc - אישה (Sex Category), נקודה אחת.
בסולם זה נע הסיכון בין 0.0% לאפס נקודות עד ל-15.2% לתשע נקודות.
הערות שוליים

↑  ד"ר שמואל גבעון, "קרישי דם", אתר "שירותי בריאות כללית"
↑  Miasaka Y, Barnes ME, Gersh BJ, Cha SS, Bailey KR, Abhayaratna WP, et al. Secular trends in incidence of atrial fibrillation in Olmsted Country, Minnesota, 1980 to 2000, and implication on the projection for future prevalence. Circulation.2006;114:119-125.
↑  Go A.S. The epidemiology of atrial fibrillation in eldery persons; the tip of the iceberg. Am J Geriatr Cardiol.2005;14:56-61.
↑  Wolf PA, Abbott RD, Kannel WB. Atrial fibrillation as an independent risk factor for stroke;the Framingham study. Stroke.1991;22:983-988.
↑  "אירוע מוחי", אתר "שירותי בריאות כללית"
↑  The new oral anticoagulants in clinical practice
↑  התוויות לשימוש בקסרלטו, מאגר התרופות, אגף הרוקחות במשרד הבריאות
↑  קריטריונים להכללה בסל התרופות, אתר משרד הבריאות
↑  פרדיגמת טיפול חדשה בהפחתת אירועים קרדיו-וסקולריים, המתבססת על תוצאות מחקר COMPASS
↑  Rivaroxaban with or without Aspirin in Stable Cardiovascular Disease
↑  FDA approves Xarelto to prevent stroke in people with common type of abnormal heart rhythm
↑  "עצות חשובות שיסייעו לכם למנוע שבץ מוחי", אתר האיגוד הקרדיולוגי
↑  Atrial Fibrillation 2016 (Management of)
↑  Effectiveness And Safety Of Reduced Dose Non-Vitamin K Antagonist Oral Anticoagulants In Patients Without Severe Renal Impairment ,Value in Health Volume 19, Issue 3, May 2016, Pages A2
↑  "פרפור עליות - מדריך להבנת המחלה", המרכז הרפואי סוראסקי
↑  "פרפור פרוזדורים - קווים מנחים חדשים לטיפול", ויקירפואה
| --- | --- |
בקרת זהויות :  NLI: 987007295754905171  BnF: cb122616614 (data)  GND: 4278966-7  LCCN: sh85009546  LNB: 000083043  NDL: 01103770  NKC: ph493960 
הבהרה: המידע בוויקיפדיה נועד להעשרה בלבד ואינו מהווה ייעוץ רפואי.
מעבר פוטנציאל הפעולה במערכת ההולכה בלב עם פרפור עליות
רפלקס הלפיתה

רפלקס הלפיתה של ילד בן חמישה חודשים
רפלקס הלפיתה (ידוע גם בשם רפלקס האחיזה) הוא רפלקס מולד, המתבטא בכיווץ של כף יד התינוק, כאשר חפץ נוגע בה ולאחיזה באותו חפץ.
הרפלקס מופיע החל מהגיל העוברי של 16 שבועות ונעלם עד גיל חמישה או שישה חודשים. העדרו של הרפלקס בילוד או אי-היעלמותו לאחר גדילת התינוק עשויים להעיד על מחלה עצבית מולדת. אי היעלמות רפלקס זה מפריעה גם בתפקוד הידיים התקין לשם תמרון חפצים.
אבולוציה

על פי הדעה הרווחת בקרב חוקרי האבולוציה, רפלקס זה הוא שריד מנוון של הרפלקס, שניתן לראות בקרב חיות מפותחות ופרוותיות, כגון קופים. אצל אותן חיות, רפלקס זה הוא קריטי להשרדות, כי הוא מאפשר אחיזה בפרוות האם ומונע נפילה מגוף האם המצוי בגובה רב, או מונע אובדן של היילוד.
מכסחי השדים (זיכיון)

| --- | --- |

 יוצר:  דן אקרויד 
 סרטים וטלוויזיה
 סרטים:  מכסחי השדים מכסחי השדים 2 מכסחות השדים מכסחי השדים: החיים שאחרי
 סדרות טלוויזיה:  מכסחי השדים - האמיתיים מכסחי השדים אקסטרים
 שונות
 www.ghostbusters.com
 
מכסחי השדים (באנגלית: Ghostbusters) הוא זיכיון סרטי קומדיה שיצרו דן אקרויד והארולד ראמיס. הסרט הראשון בסדרה יצא בשנת 1984 בכיכובם של ביל מארי, אקרויד וראמיס, שמגלמים את "מכסחי השדים", קבוצת מדענים שפותחים עסק לציד רוחות רפאים בניו יורק.
הזיכיון זכה לפופולריות רבה במהלך שנות השמונים ושנות התשעים ובהשראתו נוצרו שתי סדרות הנפשה מצליחות: "מכסחי השדים - האמיתיים" ו"מכסחי השדים אקסטרים". בשנת 1989 יצא המשכון לסרט המקורי בשם "מכסחי השדים 2". בשנת 2016 יצא הסרט "מכסחות השדים" כאתחול עם קאסט נשי. בשנת 2021 יצא הסרט "מכסחי השדים: החיים שאחרי", שהמווה המשכון ישיר ל"מכסחי השדים 2". המשכון נוסף, "מכסחי השדים: אימפריה קפואה", יצא ב-2024.
בהשראת הסרטים נוצרו גם חוברות קומיקס, ספרים, משחקי וידאו ופארק שעשועים.
סדרת הסרטים > מכסחי השדים

הסרט הראשון בסדרה, שיצא בשנת 1984, היה קומדיה מדע בדיונית על שלושה מדענים אקסצנטריים שמנהלים עסק ללכידת רוחות לאחר שפוטרו מעבודתם. הסרט בכיכובם של ביל מארי, דן אקרויד והרולד ראמיס הכניס מעל 240 מיליון דולר והיה לאחד הסרטים הרווחיים ביותר בארצות הברית באותה שנה. הסרט תואר כאחת הקומדיות המוצלחות ביותר של שנות ה-80 ומכון הסרטים האמריקאי דירג אותו במקום ה-28 ברשימת מאה הסרטים המצחיקים ביותר בכל הזמנים. האתר IGN הצביע על הסרט בשנת 2005 בתור הקומדיה הגדולה ביותר מעולם וערוץ הטלוויזיה בראבו דירג את הסרט ב-2006 במקום ה-76 ברשימת הסרטים המצחיקים ביותר.
סדרת הסרטים > מכסחי השדים 2

הסרט השני, מכסחי השדים 2, שוחרר לאקרנים בשנת 1989. לאחר הצלחת הסרט הראשון וסדרת הטלוויזיה מכסחי השדים - האמיתיים, סרטי קולומביה החלו לעבוד על סרט המשך. צוות השחקנים מהסרט הראשון לוהק מחדש.
סדרת הסרטים > מכסחות השדים

באוגוסט 2014 דווח כי פול פיג מנהל מגעים לבימוי סרט אתחול לזיכיון, עם נשים בתפקידים הראשיים. בספטמבר אותה שנה דן אקרויד הביע רצונו לייצר יקום משותף לסרטי מכסחי השדים, בסגנון היקום הקולנועי של מארוול ובאוקטובר דווח כי קייטי דיפולד נשכרה לכתוב את התסריט.
בדצמבר 2014 דווח שרבל וילסון וג'ניפר לורנס צפויות לגלם תפקיד ראשי, לבסוף דווח בינואר 2015 כי בסרט תככבנה קריסטן ויג, מליסה מקארתי, לזלי ג'ונס קייט מקינון. בסרט מופיעים גם כריס המסוורת' כאיש הקבלה של צוות המכסחות, אנדי גרסיה כראש עיריית ניו יורק ובנוסף סיגורני ויבר, ארני הדסון, דן אקרויד וביל מארי מופיעים בהופעת קמע (אקרויד מופיע כנהג מונית). צילומי הסרט החלו בבוסטון ביוני והושלמו בספטמבר 2015. הסרט יצא לאקרנים ב-15 ביולי 2016.
סדרת הסרטים > מכסחי השדים: החיים שאחרי

בינואר 2019 נודע כי הבמאי ג'ייסון רייטמן יביים סרט המשך ל"מכסחי השדים". בסרט צפויים לככב ביל מארי ודן אקרויד והסרט יצא לאקרנים בשנת 2021.
סדרת הסרטים > מכסחי השדים: אימפריה קפואה

לאחר עלייתו לאקרנים של "מכסחי השדים: החיים שאחרי" בדצמבר 2021, הביע דן אקרויד רצונו לשוב לשלושה סרטי המשך נוספים לצד צוות השחקנים המקורי של הזיכיון.
באפריל 2022, הוכרז רשמית מטעם "סרטי סוני" על תחילת פיתוחו של סרט המשך ל"החיים שאחרי".
הסרט עלה לאקרנים ב-22 במרץ 2024, תחת הפצתם של "סרטי סוני".
סדרת הסרטים > פרויקטים קולנועיים נוספים

בדצמבר 2024, פורסם שחברת סוני אנימציה ונטפליקס עובדים על סרט אנימציה חדש המבוסס על היקום של "מכסחי השדים" וכי הסרט נמצא בשלבים מוקדמים של פיתוח.קריס פירן מונה לביים את הסרט ופרטי העלילה נשמרים בסוד. הסרט מהווה הרחבה ליקום "מכסחי השדים" וישנה הערכה כי יוכל להרחיב את המותג באותה צורה שסרטי "מעבר לממדי העכביש" הרחיבו את המותג של ספיידרמן.
הערות שוליים

↑  קבלו את "מכסחות השדים", באתר ynet, 27 בינואר 2015
↑  אינה טוקר, סרט המשך ל"מכסחי השדים" בדרך, באתר ynet, 16 בינואר 2019
↑  Fidducia, Christopher (December 18, 2021). "Ghostbusters 4, 5 & 6 Could Happen With Original Team, Says Dan Aykroyd". Screen Rant. Retrieved July 7, 2023.
↑  Rubin, Rebecca (April 26, 2022). "'Venom 3,' 'Ghostbusters: Afterlife' Sequel in the Works at Sony". Variety. Retrieved April 26, 2022.
↑  D'Alessandro, Anthony (April 26, 2022). "Sony Calling Up Another 'Ghostbusters' Movie — CinemaCon". Deadline Hollywood. Retrieved July 7, 2023.
↑  D'Alessandro, Anthony (June 28, 2022). "Sony Dates 'Ghostbusters' Sequel For 2023". Deadline Hollywood. Retrieved July 7, 2023.
↑  Justin Kroll, ‘Ghostbusters’ Animated Movie In The Works From Sony Animation And Netflix, Deadline, ‏2024-12-19 (באנגלית אמריקאית)
| "מכסחי השדים" |
| --- | --- | --- | --- | --- |
| מכסחי השדים (1984) | מכסחי השדים 2 (1989) | מכסחות השדים (2016) | מכסחי השדים: החיים שאחרי (2021) | מכסחי השדים: אימפריה קפואה (2024) |
ביל מארי‏ • ‏דן אקרויד‏ • ‏הארולד ראמיס • ‏ארני הדסון
| --- | --- |
בקרת זהויות :  MusicBrainz: 2e496890-e8fe-494d-9475-dec71f08b31a
פני סרטורי

| --- | --- |
אין תמונה חופשית
 לידה:  1971 (בת 54 בערך) 
 מדינה:  הממלכה המאוחדת 
 www.drpennysartori.com
 
ד"ר פני סרטורי (באנגלית: Penny Sartori) היא חוקרת רפואית בריטית בתחום של מחקר חוויות סף-מוות (NDE).
ביוגרפיה

סרטורי עבדה כאחות בחדר טיפול נמרץ במשך שבע עשרה שנים, שבמהלכן תוך טיפול בחולים רבים שהיו קרובים למוות חוותה חוויות "מוזרות" וכתוצאה מעדויות מצטברות על חוויות סף מוות, החליטה שאינה יכולה להתעלם מהקשר בין המקרים והחלה לחקור את הנושא בשיטות קליניות אקדמאיות. לאחר מספר שנים של מחקר פרסמה סרטורי את המונוגרפיה "על חוויות סף-המוות של מאושפזים בטיפול נמרץ: חמש שנים של מחקר קליני" אשר פורסם על ידי ההוצאה לאור אדווין מלן ב-2008. סרטורי קיבלה על עבודתה דוקטורט בשנת 2005. מאז היא עובדת כמרצה ויועצת.
חלק ניכר מהתופעות המתועדות בעלות סממנים דתיים.
ספרה של סרטורי, "החכמה של חוויות סף מוות" בוחן את שאלת האמיתות של חוויות סף מוות יותר לעומק.
ראו גם

ג'פרי לונג
אבן אלכסנדר
הערות שוליים

↑  "UK | Wales | Nurse writes book on near-death". BBC News. 2008-06-19. נבדק ב-2013-11-05.
↑  Thompson, Victoria (2008-07-01). "ICU nurse chronicles near-death experiences | News". Nursing Times. נבדק ב-2013-11-05.
↑  "UK expert in near-death experiences". Dr Penny Sartori. נבדק ב-2013-11-05.
↑  Brian McIver (2011-01-25). "Ex-nurse Dr Penny Sartori studies amazing experiences of people who come back from the dead". Daily Record. נבדק ב-2013-11-05.
↑  Robin Turner (2004-10-07). "Near-death patients tell nurse of lights and Jesus-like figure". Wales Online. נבדק ב-2013-11-05.
| --- | --- |
בקרת זהויות :  BNE: XX5561142  GND: 1071919709  ISNI: 0000 0000 4100 4703  LCCN: n2008182581  NKC: xx0195190  NLK: KAC201615946  NTA: 314071334  VIAF: 38857668   WorldCat (עם VIAF): 38857668
פיאטרס באובליס

| --- | --- |

פיאטראס באובליס   תמונה זו מוצגת בוויקיפדיה בשימוש הוגן. נשמח להחליפה בתמונה חופשית.
 לידה:  23 במאי 1914 
 פטירה:  16 בדצמבר 1973 (בגיל 59) 
 מדינה:  ליטא 
 מקצוע:  רופא ילדים 
 מידע חסיד אומות העולם
 פרסים והוקרה:  חסיד אומות העולם (24 במאי 1977) 
 קישורים חיצוניים
 יד ושם:  פיאטרס באובליס
 
פיאטראס באובליס (בליטאית: Petras Baublys;‏23 במאי 1914 – 16 בדצמבר 1973) היה רופא ילדים ומנהל בית יתומים ליטאי, מחסידי אומות העולם, שבמהלך מלחמת העולם השנייה הציל עשרות ילדים יהודים ממוות בידי הנאצים.
פעילות בתקופת השואה להצלת יהודים

באובליס נולד בלידא, ליטא. סיים את לימודיו באוניברסיטת ויטאוטאס מגנוס שבקובנה בשנת 1936. עבד כמרצה באוניברסיטת וילנה וכרופא ילדים מוביל בליטא.
באובליס ניהל בית יתומים ששכן בקרבת גטו קובנה. ב-1942, אמהות יהודיות שהיו פעילות במחתרת היהודית בגטו קובנה שנרדפה על ידי הנאצים, ביקשו מבאובליס להסתיר את ילדיהן ולהצילם. האימהות נהגו להשאיר את תינוקן על מפתן בית היתומים, ואחת מהאחיות הייתה אוספת את התינוק. סוכם עם ד"ר באובליס שבתוך החיתול של התינוק, תוטמן הוכחה למוצאו של הילד כמו תעודת הטבלה או תעודת לידה. ילדים דוברי ליטאית נשלחו במהירות למשפחות ליטאיות, ואילו ילדים ששליטתם בשפה הליטאית הייתה מועטה, שהו בבית היתומים לתקופת זמן ארוכה יותר. במקביל לצירוף הילדים לבית היתומים, באובליס דאג להנפיק עבור ילדים רבים תעודות זהות מזויפות, שאיפשרו את אימוצם על ידי ליטאים.
לאחר המלחמה

באובליס שימש כרופא הילדים הראשי של משרד הבריאות הליטאי בין השנים 1950–1958. כתב שני ספרים על גידול ילדים והורות בליטאית. באובליס נהרג בתאונת מטוס ב-16 בדצמבר 1973.
הכרה והנצחה

ב-5 במאי 1977, הוכר ד"ר באובליס על ידי יד-ושם כחסיד אומות העולם בטקס ביד ושם בירושלים בנוכחות אחיו של ד"ר באובליס, ריצ'רדס באובליס. בטקס גם הוכרו אחיו וגיסתו, סרג'יוס באובליס וידויגה באובלין על הסתרת ילד יהודי בביתם.
הערות שוליים

↑  Petras Baublys
↑  פיטרס, באובליס, באתר מרכז המידע אודות השואה, יד ושם
| --- | --- |
בקרת זהויות :  VIAF: 1049154381048530291848   WorldCat (עם VIAF): 1049154381048530291848
פטרישיה רייטסון

| --- | --- |
אין תמונה חופשית
 לידה:  19 ביוני 1921 ליסמור, אוסטרליה 
 פטירה:  15 במרץ 2010 (בגיל 88) ליסמור, אוסטרליה 
 מדינה:  אוסטרליה 
 שפות היצירה:  אנגלית 
 סוגה:  ספרות ילדים 
 תקופת הפעילות:  מ-1955 
 פרסים והוקרה:  Dromkeen Medal (1984)  פרס אנדרסן (1986) 
 
פטרישיה רייטסון (19 ביוני 1921 – 15 במרץ 2010) הייתה סופרת ילדים אוסטרלית. חיברה עשרים ושבעה רומנים לילדים, בעיקר ספרי פנטזיה. צוינה במיוחד בשל שימושה בדמויות ומוטיבים אבורג'ינים, למשל בספריה (The Rocks of Honey (1966 ו (Behind the Wind (1981. בשנת 1956, ספרה הראשון "The Crooked Snake" קיבל את פרס ספר השנה האוסטרלי. ב-1986 קיבלה את פרס אנדרסן.
ביוגרפיה

פטרישיה רייטסון נולדה ב-1921 בליסמור, אוסטרליה, והייתה האחות שלישית במשפחה של שישה אחים. היא למדה בבתי ספר ממלכתיים, וכמו כן בבית ספר בהתכתבות לילדים מרוחקים. במהלך לימודיה, היא שהתה בפנימייה פרטית בקווינסלנד במשך כשנה.
במלחמת העולם השנייה רייטסון עברה לסידני על מנת לעבוד במפעלי תחמושת, וזה הרקע לספרה !I Own the Racecourse. היא התחתנה בשנת 1943 וילדה שני ילדים, פטר וג'ני. לאחר מכן חזרה לליסמור ושם עבדה כמנהלת בית החולים המחוזי בונאלבו משנת 1946 עד 1960. באותה תקופה החלה לכתוב סיפורי ילדים והפכה לעורכת NSW School Magazine. התגרשה בשנת 1956.
רייטסון המשיכה לכתוב עד שמצבה הבריאותי גרם לפרישתה בשנות ה-1990 המאוחרות. במהלך חייה כתבה 27 ספרים. נפטרה בגיל 88 בשנת 2010.
קריירה

הרומן הראשון שלה, The Crooked Snake, מדבר על סוכנות ילדים סודית שמצילה ילדים בסיכון. הוא יצא לאור בשנת 1955 וזכה להצלחה מיידית. ב-1956 הוא נבחר לפרס "ספר השנה של אוסטרליה" על ידי מועצת ספרי הילדים. שלושה ספרים נוספים שלה נבחרו גם כן לפרס זה: The Nargun and the Stars (1973), The Ice Is Coming (1977), Little Fear (1983).
עבודותיה מושפעות מרקע אבורג'יני לשם השגת מסתורין ופנטזיה. אפקט זה בא לידי ביטוי לדוגמה בספרה (The Rocks of Honey (1960 המתאר קשר חברות בין נער אבורג'יני ונער אוסטרלי, שמחפשים אחר גרזן מסתורי שעל פי אגדה אבורג'ינית הוחבא כיוון שהוא מקולל.
רייטסון כתבה ספרי הרפתקאות נוספים: (The Feather Star (1962), Down to Earth (1965 ו- (I Own a Racecourse! (1968. ספרה (I Own a Racecourse! (1968 זכה להצלחה בארצות הברית, אוסטרליה ובריטניה.
רייטסון קיבלה את תואר האצולה (Order of the British Empire (OBE בשנת 1977. ב-1986, העמותה השווייצרית The International Board on Books for Young People העניקה לרייטסון את פרס אנדרסן על תרומתה לספרות הילדים.
ספריה תורגמו ל-16 שפות שונות.
הפרסים החשובים ביותר שקיבלה במהלך הקריירה שלה הם: Officer of the British Empire (1977), Canberra Area Theatre (CAT) Award (1986), Lady Cutler Award for Distinguished Services to Children's Literature in New South Wales (1986, פרס אנדרסן (1986), ו-(NSW Premier's Literary Award (1988.
ראו גם

פרס אנדרסן
אבורג'ינים
ניו סאות' ווילס
הערות שוליים

1 2  ערך בריטניקה על פטרישיה רייטסון
1 2  ערך על פטרישיה רייטסון באתר austlit
↑  פטרישיה רייטסון באתר text publishing
1 2  על פרס על שם פטרישיה רייטסון באתר הספרייה הלאומית של ניו סאות' ווילס (ארכיון)
↑  כתבה על פטרישיה רייטסון לאחר מותה בabc
1 2 3 4  ערך על פטרישיה רייטסון באתר האנציקלופדיה של המדע הבדיוני
↑  כתבה על פטרישיה רייטסון באתר פינגווין
| --- | --- |
בקרת זהויות :  AWR: AWE6129b  BIBSYS: 90094694  BNE: XX1051676  CiNii: DA01728743  GND: 115443584  ISNI: 0000 0000 8150 0509  LCCN: n78093550  NDL: 00461498  NLA: 36571568  NLG: 69821  NLK: KAC201771909  NSK: 000189691  NTA: 072540699  SNAC: w65h7nc0  Trove: 638855  VIAF: 69660853   WorldCat (עם VIAF): 69660853
חסימת מעיים

| --- | --- |

חסימת מעיים כפי שהיא נראית בצילום CT
 תחום:  גסטרואנטרולוגיה, כירורגיה
 אבחון:  דימות
 טיפול:  ניקוז תוכן המעי וטיפול בגורם החסימה
 קישורים ומאגרי מידע
 eMedicine:  178948 
 MeSH:  D045823
 סיווגים
 ICD-10:  K31.5, K56.7, P75, K56.3, K56.0, P76.1 
 
חסימת מעיים (באנגלית: Bowel obstruction) היא מצב רפואי אצל יונקים בו יש חסימה בחלק של המעי ותכולתו של המעי לא יכולה לעבור לאורכו ובכך נמנעת הפרשת הצואה. זהו מצב חירום רפואי ולשם הצלת החולה יש לטפל בו במהירות.